**A büntetés-végrehajtás országos parancsnokának
39/2015. (V.20.) OP**

***s z a k u t a s í t á s a***

***a fogvatartottak kábítószer-függőséget gyógyító
kezelésen, kábítószer-használatot kezelő más ellátáson,
vagy megelőző-felvilágosító szolgáltatáson való
részvételéről***

A büntetés-végrehajtási szervezet belső szabályozási tevékenységéről szóló 2/2013. (IX.13.) BVOP utasítás 7. pontja alapján - figyelemmel a kábítószer-függőséget gyógyító kezelés, kábítószer-használatot kezelő más ellátás vagy megelőző-felvilágosító szolgáltatás szabályairól szóló 42/2008. (XI.14.) EüM-SZMM együttes rendeletre, valamint a fogvatartottak számára a kábítószer-függőséget gyógyító kezelés, kábítószer-használatot kezelő más ellátás vagy megelőző-felvilágosító szolgáltatás biztosításáról szóló 4/2009. (III.20) IRM utasításban foglaltakra - kiadom az alábbi szakutasítást.

1.  A szakutasítás hatálya

*a)*a befogadásra vonatkozó feladatok tekintetében valamennyi büntetés-végrehajtási intézetre (a továbbiakban: bv. intézet),

*b)*  a végrehajtás tekintetében a kábítószer-függőséget gyógyító kezelést, a kábítószer-használatot kezelő más ellátást vagy megelőző-felvilágosító szolgáltatást (korábban "elterelést", a továbbiakban: szolgáltatást) biztosító bv. intézetekre

terjed ki.

2.  A fogvatartottat a reintegrációs tiszt a befogadáskor tájékoztatja a szolgáltatásban való részvétel lehetőségéről, módjáról és az eljárás rendjéről (1. melléklet). A tájékoztatás megtörténtét a fogvatartott aláírásával igazolja.

3.  Amennyiben a fogvatartott arról nyilatkozik, hogy a szolgáltatás igénybevételét kéri, a reintegrációs tiszt a kérelmet a Fogvatartotti Alapnyilvántartói Rendszerben (FANY rendszer) rögzíti.

*a)*Ha a fogvatartott írásban jelzi, hogy nyomozó hatósági, ügyészi vagy bírói rendelkezés szerint jogosult a szolgáltatás igénybevételére, de az erről szóló iratokat nem tudja bemutatni, a fogvatartott nyilatkozata alapján a bv. intézet intézkedik azok beszerzése iránt.

*b)*  Amennyiben a szükséges okirattal rendelkezik, és a nyilvántartási szakterület igazolja, hogy az adott ügyben első fokú ítélet nem született, kezdeményezni kell a fogvatartott előzetes állapotfelmérése céljából a fogvatartottak számára a kábítószer-függőséget gyógyító kezelés, kábítószer-használatot kezelő más ellátás vagy megelőző-felvilágosító szolgáltatás biztosításáról szóló 4/2009. (III.20) IRM utasításban (a továbbiakban: Utasítás) kijelölt bv. intézetbe - elsősorban az Igazságügyi Megfigyelő és Elmegyógyító Intézetbe (a továbbiakban: IMEI), illetve a Budapesti Fegyház és Börtönbe - való szállítását.

*c)*A kezeléshez szükséges előzetes állapotfelmérést a bv. intézet pszichiátere, addiktológus szakorvosa, vagy klinikai szakpszichológusa végezheti.

*d)*  Az állapotfelmérés meghatározza a szolgáltatás formáját, szintjét. Ezt követően kerül kijelölésre a szolgáltatást biztosító bv. intézet.

*e)*  A b) pontban foglaltak végrehajtásáról az egészségügyi szakterület, a d) pont szerinti kijelölésről az egészségügyi szakterület tájékoztatása alapján a nyilvántartási szakterület gondoskodik.

*f)*  Amennyiben a fogvatartott rendelkezik igazságügyi orvosszakértői véleménnyel, akkor a kábítószer-függőséget gyógyító kezelés, kábítószer-használatot kezelő más ellátás vagy megelőző-felvilágosító szolgáltatás szabályairól szóló 42/2008. (XI.14.) EüM-SZMM együttes rendelet (a továbbiakban: ER.) 2. § (3) bekezdésében foglaltak alapján kell eljárni.

*g)*  A szolgáltatást igénybevevő a szolgáltatás megszakítását és folytatását legfeljebb két alkalommal kérelmezheti.

3.  A felnőtt korú férfi fogvatartottak esetében a kábítószer-függőséget gyógyító kezelést az IMEI hajtja végre. A drogterápiát végző személyzet vonatkozásában a munkáltatói jogkört az IMEI főigazgató helyettese gyakorolja.

4.  A kábítószer-függőséget gyógyító kezelésre, valamint a kábítószer-használatot kezelő más ellátásra beutalt felnőtt férfi fogvatartottak elhelyezése és kezelése a Budapesti Fegyház és Börtönben történik. Az elhelyezésért és a biztonsági feltételek megteremtéséért a Budapesti Fegyház és Börtön parancsnoka felel.

5.  A kábítószer-függőséget gyógyító kezelést, valamint a kábítószer-használatot kezelő más ellátást felnőtt korú női fogvatartottak esetében a Kalocsai Fegyház és Börtön, fiatalkorú férfi fogvatartottak esetében a Fiatalkorúak Bv. Intézete (Tököl), anya-gyermek részlegen gyermekkel együtt elhelyezett anyák esetében a Bács-Kiskun Megyei Büntetés-végrehajtási Intézet, fiatalkorú női és fiatalkorú férfi fogvatartottak esetében a Fiatalkorúak Regionális Bv. Intézete (Kecskemét) biztosítja. A Fővárosi Bv. Intézet a női fogvatartottak vonatkozásában a kábítószer-függőséget gyógyító kezelést végzi, valamint biztosítja az ott elhelyezett előzetes letartóztatásban lévő fogvatartottak kábítószer-használatot kezelő más ellátását.

6.  A fogvatartottak számára a kábítószer használatot megelőző-felvilágosító szolgáltatás biztosítására az NCSSZI/Nemzeti Drogmegelőzési Iroda által működtetett pályázati rendszerből finanszírozott szolgáltatóval kötött együttműködési szerződéssel rendelkező bv. intézetek kötelesek.

7.  A fogvatartott kérelmét, valamint a nyomozó hatóság által kiállított tanúsítványt, továbbá a büntetőeljárás felfüggesztéséről szóló határozatot, vagy a vádemelés elhalasztásáról szóló végzés fénymásolatát a fogvatartott nyilvántartási anyagában kell elhelyezni. Az egészségügyi anyagban kell elhelyezni az előzetes állapotfelmérést vagy az igazságügyi szakértői véleményt, továbbá a kezelés megkezdését és befejezését igazoló dokumentumot.

8.  A fogvatartott szolgáltatáson való részvételéről szóló igazolást a szolgáltatást végrehajtó bv. intézet adja ki, kivéve, ha a szolgáltatást a területileg illetékes, ellátásra jogosult szolgáltató nyújtja. Az igazolás egy eredeti példánya az egészségügyi dokumentáció része, további 4 eredeti példányai a fogvatartott tulajdonát képezik. Egy másolati példányt a fogvatartott büntetés-végrehajtási iratanyagában is el kell helyezni (2. melléklet).

9.  Amennyiben a fogvatartott írásbeli kérelmére a szolgáltatás félbeszakítására kerül sor, kérelmét a félbeszakítás okának és idejének feltüntetésével az egészségügyi anyagában és a büntetés-végrehajtási iratanyagában is el kell helyezni.

10. Ha a szolgáltatás a fogvatartott szabadulása miatt szakad félbe, írásban kell tájékoztatni arról, hogy:

*a)*az állapotának megfelelő szolgáltatást mely külső intézményekben veheti igénybe,

*b)*a szolgáltatás - a szabadulás időpontjától számított - tizenöt, illetve harminc napon túli félbeszakításának vagy elmaradásának milyen jogi következményei lehetnek.

11. A szolgáltatásban részesült fogvatartott szabadulása vagy átszállítása esetén igazolni kell a szolgáltatásban való részvételt, annak időtartamát. A szolgáltatásról készített - a zárójelentést vagy azzal tartalmilag megegyező - összefoglalót a szolgáltatásban érintett fogvatartott számára továbbítani kell, valamint egy példányt az egészségügyi anyagban el kell helyezni (3. melléklet).

12. Amennyiben az érintett fogvatartott kezelését kérelmére, illetve egyéb, a bv. intézetre vagy a szolgáltatóra nem terhelhető akadály miatt befejezni nem lehetett, részére "Tájékoztatót" kell átadni (4. melléklet).

13. A szolgáltatásról szóló igazolással kapcsolatban az ER. 10. §-ban foglaltak szerint kell eljárni.

14. A szolgáltatásban részesülő fogvatartott végleges elszállítására csak a szolgáltatás befejezését követően kerülhet sor, kivéve a különös eseteket (pl. egészségügyi vagy az elhelyezés megváltoztatását szükségessé tevő egyéb büntetés-végrehajtási okok). Ennek érdekében a reintegrációs tiszt értesíti a bv. intézet nyilvántartási szakterületét arról, ha a szolgáltatás nyújtását az érintett fogvatartottnál elkezdték. Ezt követően - a szolgáltatás eredményes befejezése érdekében - a nyilvántartási szakterület osztályvezetője értesíti a szállítással kapcsolatos akadályról a Büntetés-végrehajtás Országos Parancsnoksága (a továbbiakban: BVOP) Központi Szállítási és Nyilvántartási Főosztályának szállítási osztályvezetőjét.

15. Az Utasításban kijelölt bv. intézetek kötelesek az ER. 4. § (4), 6. § (3), 8. § (3), bekezdéseiben előírt értesítési kötelezettségeknek eleget tenni.

16. A szolgáltatást végző bv. intézeteknek az egyes személyazonosításra alkalmatlan ágazati (egészségügyi, szakmai) adatok körének meghatározására, gyűjtésére, feldolgozására vonatkozó részletes szabályokról szóló 76/2004. (VIII.19) ESZCSM rendeletben meghatározottak szerint az Országos Addiktológiai Centrum felé adatszolgáltatási kötelezettsége van.

17. A szolgáltatás teljesítéséről szóló adatokat (5-6-7. melléklet) negyedévenként kell a BVOP Egészségügyi Főosztályának és az IMEI főigazgató főorvosának - elektronikus úton - megküldeni.

18. A szakutasításban foglaltak felügyelete, ellenőrzése a BVOP Fogvatartási Ügyek Főosztálya és Egészségügyi Főosztály feladata.

19. A jelen szakutasításban nem szabályozott eljárási rendet a bv. intézetek saját hatáskörben kötelesek szabályozni a szakutasítás hatálybalépését követő 30 napon belül.

20. A szakutasítás a kiadás napján lép hatályba.

21. Hatályát veszti a fogvatartottak kábítószer-függőséget gyógyító kezelésen, kábítószer-használatot kezelő más ellátáson vagy megelőző-felvilágosító szolgáltatáson valórészvételéről szóló 1-1/14/2009. (V.13.) OP intézkedés.

**Csóti András bv.vezérőrnagy**országos parancsnok

Mellékletek:

1. számú melléklet  [Tájékoztató a kábítószer-függőséget gyógyító kezelés, a kábítószer-használatot kezelő más ellátás, vagy a megelőző-felvilágosító szolgáltatás bv. intézetben történő végrehajtásának lehetőségeiről](http://bv.gov.hu/download/6/4f/11000/2015_39szu-m01.doc)

2. számú melléklet [Igazolás a kábítószer-függőséget gyógyító kezelésben, kábítószer-használatot kezelő más ellátásban vagy megelőző-felvilágosító szolgáltatáson való részvételről](http://bv.gov.hu/download/7/4f/11000/2015_39szu-m02.doc)

3. számú melléklet [Összefoglaló kábítószer-függőséget gyógyító kezelésben, kábítószer-használatot kezelő más ellátásban vagy megelőző-felvilágosító szolgáltatáson való részvételről](http://bv.gov.hu/download/8/4f/11000/2015_39szu-m03.doc)

4. számú melléklet [Tájékoztató kezelés befejezésének elmaradásáról](http://bv.gov.hu/download/9/4f/11000/2015_39szu-m04.doc)

5. számú melléklet [Adatszolgáltatás - Kábítószer-függőséget gyógyító kezelés](http://bv.gov.hu/download/a/4f/11000/2015_39szu-m05.doc)

6. számú melléklet [Adatszolgáltatás - Kábítószer-használatot kezelő más ellátás](http://bv.gov.hu/download/b/4f/11000/2015_39szu-m06.doc)

7. számú melléklet [Adatszolgáltatás - Megelőző-felvilágosító szolgáltatás](http://bv.gov.hu/download/c/4f/11000/2015_39szu-m07.doc)